‘The Godfather’-akteur sterf op 82James Caan tydens die 50 jaar herdenkingsviering van “The Godfather” in Februarie vanjaar. (Foto: Jon Kopaloff/Getty Images/AFP) James Caan, die Amerikaanse akteur wat veral bekend was vir sy rol as Sonny Corleone in The Godfather, is in die ouderdom van 82 oorlede. Caan wat ook rolle in Misery, Thief en Rollerball gehad het, het ŉ Oscar-benoeming ontvang vir sy tragiese uitbeelding van ŉ Mafia-gesin se oudste seun in Francis Ford Coppola se klassieke rolprent van 1972, The Godfather. “Dit is met groot hartseer dat ons u in kennis stel van Jimmy se afsterwe die aand van 6 Julie,” het Caan se familie gesê in ŉ twiet wat op sy profiel geplaas is. Caan se bestuurder het die nuus aan AFP bevestig. “Jimmy was een van die grootstes. Hy was nie net een van die beste akteurs wat die bedryf nog gesien het nie, hy was snaaks, lojaal, liefdevol en geliefd,” het Matt DelPiano geskryf. Caan het in die 1960’s in Hollywood begin werk in klein rolle in flieks deur bekroonde regisseurs, onder wie Billy Wilder (Irma La Douce), Howard Hawks (El Dorado) en Coppola (The Rain People). Sy rol as Sonny Corleone in The Godfather het hom gevestig as een van die grotes. Caan se ander groot rolle was dié as ŉ gewelddadige atleet in Norman Jewison se Rollerball, ŉ juweeldief in Michael Mann se Thief (1981) en ŉ ontvoerde skrywer in Rob Reiner se Misery (1990). Daar is nog geen inligting oor die oorsaak van sy dood bekend gemaak nie.